​មតិស្វាគមន៍ និងការបង្ហាញដោយសង្ខេប អំពីផែនការយុទ្ធសាស្រ្ត

ដើម្បីសមភាពយេនឌ័រ

ក្នុងឱកាស

ប្រកាសផ្សព្វផ្សាយផែនការយុទ្ធសាស្ត្រដើម្បីសមភាពយេនឌ័រ

រយៈពេល ៥​ ឆ្នាំ (២០១៧ - ២០២១) របស់ក្រសួងមហាផ្ទៃ

ដោយ​ លោកជំទាវ ជូ​ប៊ុនអេង ប្រធានក្រុមការងារយេនឌ័រ

3

សូមគោរព សម្តេចក្រឡាហោម ស ខេង ឳបនាយករដ្ឋមន្រ្តី រដ្ឋមន្រ្តីក្រសួងមហាផ្ទៃ ជាទីគោរពដ៏ខ្ពង់ខ្ពស់

សូមគោរពលោកជំទាវ ឃឹម ចំរើន រដ្ឋលេខាធិការក្រសួងកិច្ចការនារី

ឯកឧត្តម លោកជំទាវ រដ្ឋលេខាធិការ អនុរដ្ឋលេខាធិការ អគ្គនាយក អគ្គស្នងការ អគ្គលេខាធិការ ប្រធានក្រុមប្រឹក្សា ឧត្តមអគ្គានុរក្សពន្ធនាគារ និងអង្គភាពចំណុះក្រសួងមហាផ្ទៃ

លោកជំទាវ លោក លោកស្រី ក្រុមការងារយេនឌ័រ តាមបណ្តាអង្គភាពចំណុះក្រសួងមហាផ្ទៃ

ឯកឧត្តម លោកជំទាវ អភិបាល អភិបាលរងរាជធានីខេត្ត

ភ្ញៀវកិត្តិយសជាតិ និងអន្តរជាតិ ជាទីគោរព រាប់អាន

ក្នុងនាមក្រុមការងារយេនឌ័រក្រសួងមហាផ្ទៃ នាងខ្ញុំមានកិត្តិយសដ៏ខ្ពង់ខ្ពស់ សូមគោរពថ្លែងអំណរគុណ​ និងសូមស្វាគមន៍យ៉ាងកក់ក្តៅ ចំពោះវត្តមានដ៏ខ្ពង់ខ្ពស់ សម្តេច ឯកឧត្តម លោកជំទាវគណៈអធិបតី ភ្ញៀវកិត្តិយស និងសមាជិក សមាជិកានៃអង្គសិក្ខាសាលាទាំងមូល ក្នុងឱកាសផ្សព្វផ្សាយរបាយការណ៍យេនឌ័រ និងផែនការយុទ្ធសាស្រ្ត ដើម្បីសមភាពយេនឌ័រ ឆ្នាំ២០១៧-២០២៣ របស់ក្រសួងមហាផ្ទៃ នាពេលនេះ ដែលពញ្ជាក់ពីការយកចិត្តទុកដាក់ និងគាំទ្រចំពោះគោលនយោបាយជាតិរបស់រាជរដ្ឋាភិបាល ក្នុងការលើកកម្ពស់សមភាពយេនឌ័រ ។

សម្តេច ឯកឧត្តម លោកជំទាវ លោក លោកស្រី ជាទីគោរព រាប់អាន

ក្រុមការងារយេនឌ័រក្រសួងមហាផ្ទៃ ត្រូវបានបង្កើតឡើង និងកែលម្អជាបន្តបន្ទាប់ និងបានកសាងជាផែនការយុទ្ធសាស្រ្តទី១ ឆ្នាំ២០១១-២០១៥ និងបន្តអនុវត្ត រហូតដល់ឆ្នាំ ២០១៧ ទើបបានរៀបចំបន្ត ជាផែនការយុទ្ធសាស្រ្ត ដើម្បីសមភាពយេឌ័រ ឆ្នាំ២០១៨-២០២៣ ដែលត្រូវប្រកាសដាក់ឲ្យប្រើប្រាស់នាពេលនេះ ក្រោមអធិបតីភាពដ៏ខ្ពង់ខ្ពស់ សម្តេច ក្រឡាហោម ស ខេង ឧបនាយករដ្ឋមន្រ្តីរដ្ឋមន្រ្តីក្រសួងមហាផ្ទៃ ។ បច្ចុប្បន្ន ក្រុមការងារយេនឌ័រក្រសួងមហាផ្ទៃ មានសាខា នៅតាមបណ្តាអគ្គនាយកដ្ឋាន អគ្គលេខាធិការដ្ឋាន អគ្គលេខាធិការដ្ឋាន និងអង្គភាពថ្នាក់ប្រហាក់ប្រហែលចំនួន១៤ រួមមាន៖

អគ្គស្នងការដ្ឋាននគរបាលជាតិ អគ្គលេខាធិការដ្ឋានក្រសួងមហាផ្ទៃ អគ្គនាយកដ្ឋានរដ្ឋបាល អគ្គាធិការដ្ឋាន អគ្គនាយកដ្ឋានភស្តុភារ និង ហិរញ្ញវត្ថុ អគ្គនាយកដ្ឋានអត្តសញ្ញាណកម្ម អគ្គនាយកដ្ឋានអន្តោប្រវេសន៍ បណ្ឌិត្យសភានគរបាលកម្ពុជា អគ្គនាយកដ្ឋាន ពន្ធនាគារ ក្រុមប្រឹក្សានីតិកម្ម អគ្គនាយកដ្ឋានសវនកម្មផ្ទៃក្នុង អគ្គលេខាធិការដ្ឋាននៃអាជ្ញាធរជាតិប្រយុទ្ធប្រឆាំងគ្រឿងញៀន អគ្គលេខាធិការដ្ឋាននៃគណៈកម្មាធិការជាតិប្រយុទ្ធប្រឆាំងអំពើជួញដូរមនុស្ស និងក្រុមការងារយេនឌ័រថ្នាក់ក្រោមជាតិដែលនៅតាមបណ្តារដ្ឋបាលរាជធានី និងខេត្ត ចំនួន២៥ នៃក្របខណ្ឌរបស់ក្រសួងមហាផ្ទៃ ។

ដើម្បីបានយល់កាន់តែច្បាស់អំពី ខ្លឹមសារ និងសារៈសំខាន់នៃផែនការយុទ្ធសាស្រ្តនេះ នាងខ្ញុំ សូមគោរពអនុញ្ញាតបង្ហាញជូនដូចតទៅ ៖

ដើម្បីចូលរួមឆ្លើយតបទៅនឹងបំណងប្រាថ្នារបស់ប្រជាពលរដ្ឋ ក្នុងការរស់នៅក្នុងសង្គមកម្ពុជា ដែលមានភាពសុខុដុមរមនា ការគោរពសិទ្ធិ និងការផ្តល់សេវាសាធារណៈសម្រាប់ប្រជាពលរដ្ឋ គ្រប់វ័យ គ្រប់ភេទ គ្រប់ស្ថានភាព គ្មានការរើសអើង ក៏ដូចជាទិសដៅនយោបាយ​របស់​រាជរដ្ឋាភិបាលកម្ពុជា ដែលមានទស្សន:វិស័យវែងឆ្ងាយ ឆ្ពោះទៅកាន់សមធម៌ បរិយាបន្ន និងយុត្តិធម៌សង្គម ក្រុមការងារយេនឌ័រក្រសួងមហាផ្ទៃ បាន ខិតខំពង្រឹងរចនាសម្ព័ន្ធរបស់ខ្លួន និងបង្កើតសកម្មភាពផ្សេងៗ ដែលរួមចំណែកដល់ដំណើរការនៃការបញ្ជ្រាប និងលើកកម្ពស់សមធម៌ និងសមភាពយេនឌ័រ ។

ស្រ្តីគឺជាសមាសភាគ ពាក់កណ្តាលនៃប្រជាពលរដ្ឋ ដូច្នេះ ការចូលរួមរបស់ស្រ្តីដើម្បីរួមចំណែកទទួលខុសត្រូវលើការដោះស្រាយបញ្ហាសង្គម និងការអភិវឌ្ឍន៍ប្រទេសជាតិ គឺជាភាពចាំបាច់ និងមិនអាចខ្វះបាន ។ ស្រ្តីបច្ចុប្បន្ន បាននិងកំពុងតែបានចូលរួមកាន់តែច្រើនក្នុងវិស័យសាធារណ: វិស័យឯកជន និងកងកម្លាំងគ្រប់ប្រភេទយ៉ាងសកម្ម និងមានប្រសិទ្ធភាពកាន់តែខ្ពស់ អាស្រ័យដោយមានការប្រែប្រួលផ្នែកទស្សនៈ បទពិសោធន៍ និងសមត្ថភាព ពីមួយថ្ងៃ ទៅមួយថ្ងៃ ។ ការដឹកនាំ និងការអនុវត្តភារកិច្ចរបស់ស្រ្តី មានភាពទន់ភ្លន់ បត់បែន តស៊ូ អំណត់ ព្យាយាម ពុះពារឧបសគ្គ និងរែកពុនបាន​ទាំងការងារក្នុងគ្រួសារ ទាំងក្នុងទំ​នាក់ទំនងសង្គម និងក្នុងការងារអាជីពគ្រប់ផ្នែក ។ ស្រ្តីកាន់​តែច្រើន បានរៀនសូត្រចេះដឹង មានជំនាញវិជ្ជាជីវ: បច្ចេកទេស និងក្លាយជាអ្នកនាំមុខក្នុងអាជីវ​កម្មជាច្រើនប្រភេទ ដូចបុរសដែរ ។

ក្រុមករងារយេនឌ័រក្រសួងមហាផ្ទៃ បានជម្រុញអនុវត្តសកម្មភាពជាច្រើន និងបានធ្វើការអង្កេតវាយតម្លៃទៅលើលទ្ធផល ជាក់ស្តែងមួយចំនួនដូចខាងក្រោម៖

1. អាស្រ័យដោយការចូលរួមចំណែកអនុវត្តគោលនយោបាយ ច្បាប់ កម្មវិធីជាតិទាំងឡាយ ទាំងនៅថ្នាក់ជាតិ និងថ្នាក់ក្រោមជាតិឲ្យឆ្លើយតបនឹងយេនឌ័ររបស់ស្រ្តី ធ្វើឲ្យរាល់ទម្រង់នៃការរើសអើងស្រ្តីត្រូវបានកាត់បន្ថយ និងបង្កឲ្យមានភាពសុខុដុមរមនាក្នុងកន្លែងធ្វើការ ដោយស្តែងចេញនូវការគោរពគ្នាទៅវិញទៅមក ។​
2. ការអប់រំដើម្បីលើកកម្ពស់សីលធម៌សង្គ​ម តម្លៃស្រ្តី និងគ្រួសារខ្មែរ ត្រូវបានយកចិត្តទុកដាក់ធ្វើជាប្រចាំ ដោយដាក់បញ្ចូលខ្លឹមសារប្រកបដោយការអប់រំដល់សង្គមនៅគ្រប់គោលដៅ ដើម្បីកាត់បន្ថយភាពទំនើង អាណាធិបតេយ្យ មិនស្គាល់ខុសត្រូវ បាប បុណ្យ គុណទោស ដែលនាំឲ្យគ្រួសារ និងសង្គមវឹកវរទៅដោយភាពប្រទូស្តរាយ និងការប្រព្រឹត្តបទល្មើសផ្សេងៗ ។ ​
3. ការលើកកម្ពស់សមត្ថភាពក្នុងការអនុវត្តតួនាទី ភារកិច្ចក្នុងមុខតំណែង និងតាមឋានានុក្រមនៃឋានន្តរសក្តិ ក៏ជាភាពចាំបាច់ដែលអង្គភាពស្ថាប័នក្នុងក្រសួងមហាផ្ទៃ បានយកចិត្តទុកដាក់ជម្រុញអនុវត្ត សម្រាប់មន្រ្តី ទាំងបុរស ស្រ្តី ឲ្យប្រឹងប្រែងពង្រឹង កែលម្អ ប្រកបដោយការប្រកួតប្រជែង ទទួលខុសត្រូវ និងធ្វើនូវអំពើល្អដើម្បីកសាងនូវស្នាដៃរបស់ខ្លួន និងសម្រាប់អង្គភាព និងធ្វើឲ្យអង្គភាពរីកចម្រើន ជាលំដាប់ ។
4. ក្រសួងបានយកចិត្តទុកដាក់ពង្រឹងសាលាបណ្ឌិត្យសភានគរបាលកម្ពុជា ក្នុងការបណ្តុះបណ្តាល ពង្រឹងសមត្ថភាពមន្រ្តីក្នុងកងកម្លាំងនគរបាល ទាំងចាស់ ថ្មី ឲ្យមានវិន័យ សេចក្តីថ្លៃថ្នូរ និងមានសមត្ថភាពជំនាញគ្រប់គ្រន់ក្នុងការបំពេញភារកិច្ច ។
5. ដោយឡែក ក្នុងផ្នែកស៊ីវិល ក្រសួងបានសហការជាមួយក្រសួងមុខងារសាធារណៈ ដើម្បីបញ្ជូនមន្រ្តីទាំងបុរស នារី ដើម្បីសិក្សាបន្ថែមនូវជំនាញក្នុងមុខងារសាសធារណ៖ជារៀងរាល់ឆ្នាំ ។
6. ក្នុងផ្នែកកម្លាំងពន្ធនាគារ ក៏ដូចគ្នា ការបណ្តុះបណ្តាល គឺត្រូវបានចាត់ទុកថាជាការចាំបាច់ ដែលមន្រ្តីគ្រប់ផ្នែកត្រូវមានវិន័យ សេចក្តីថ្លៃថ្នូរ សមត្ថភាពការងារ ទំនាក់ទំនង និងជាពិសេស ការបញ្ជ្រាបចូលនូវមេរៀនពាក់ព័ន្ធនឹងទស្សនៈសមភាពយេនឌ័រ ដែលជាការលើកកម្ពស់ ការគោរពសិទ្ធិ យុត្តិធម៌សង្គម និងសេចក្តីថ្លៃថ្នូររបស់ជាតិ ។
7. មិនតែប៉ុណ្ណោះ អង្គភាព ស្ថាប័នទាំងអស់ បានចាត់បញ្ជូនមន្រ្តីជំនាញតាមវិស័យ ទាំងបុរស ទាំងស្រ្តី ឲ្យទៅសិក្សា នៅបរទេស ជាបន្តបន្ទាប់ ថែមទៀត ។
8. ការលើកកម្ពស់ស្ថានភាព សុខមាលភាពស្រ្តី ការទប់ស្កាត់ និងការបង្រ្កាបបទល្មើសដែលរំលោភបំពានដល់សិទ្ធិស្រ្តី និង​កុមារ អំពើហិង្សាគ្រប់រូបភាព ការជួញដូរមនុស្ស ​ការចែកចាយ និងប្រើប្រាស់គ្រឿងញៀន និងបទល្មើសក្នុងសង្គមជាច្រើនទៀត ត្រូវបានកាត់បន្ថយ ដែលជាការកាត់បន្ថយហានិភ័យចំពោះស្រ្តី និងកុមារី ដែលជាអ្នកប្រឈមមុខខ្ពស់ជាងគេ​ ។
9. ចំនួនស្រ្តី​ ដែលបានចូលរួម​​ ក្នុង​ការធ្វើសេចក្តីសម្រេច ក្នុងវិស័យសាធារណៈ និងនយោបាយក៏ត្រូវបានមើលឃើញថា មានការកើនឡើងជាបណ្តើរៗ នូវសមាមាត្រស្រ្តី​ ជាអ្នកដឹកនាំគ្រប់លំដាប់ថ្នាក់​ ទាំងក្នុង​​ស្ថាប័ននីតិប្រតិបត្តិ ស្ថាប័ននីតិបញ្ញត្តិ និង ស្ថាប័នតុលាការ ។

ខាងក្រោមនេះ ជាលទ្ធផលដែលឆ្លុះបញ្ចាំងពីភាពរីកចម្រើន នៃស្ថានភាពស្រ្តី ក្នុងព្រះរាជាណាចក្រកម្ពុជាក្រោមគោលនយោបាយលើកកម្ពស់សមធម៌យេនឌ័ររបស់រាជរដ្ឋាភិបាល៖

* តំណាងស្រ្តីនៅក្នុងស្ថាប័នរដ្ឋសភា បានកើនជិត ៤ដង ក្នុងរយៈពេល២​ទសវត្សន៍កន្លងមកនេះ
* ស្រ្តីនៅក្នុងមុខតំណែង ជាឧបនាយករដ្ឋមន្រ្តីមាន​ រដ្ឋលេខាធិការ និងអនុរដ្ឋលេខាធិការមាន មានវត្តមាននៅគ្រប់ក្រសួងស្ថាប័ន ។
* ស្រ្តីថ្នាក់អគ្គនាយកមាន ​១៣% ថ្នាក់ប្រធាននាយកដ្ឋាន​មាន ​១៤% និងថ្នាក់ប្រធានខុទ្ទកាល័យ ឬ មន្ទីរថ្នាក់ខេត្ត មាន ១២% ត្រឹមឆ្នាំ ២០១៥ ។
* សមាមាត្រមន្រ្តីរាជការជាស្ត្រី កើនឡើងពី៣២%ក្នុងឆ្នាំ ២០០៧ ដល់ ៣៧%ក្នុងឆ្នាំ ២០១៣ ។ ក្នុងនោះមានក្រសួង ស្ថាប័ន ចំនួន ២០ ក្នុងចំណោមក្រសួង ស្ថាប័ន ​២៧ ចំនួន មន្រ្តីរាជការជាស្រ្តីមានការកើនឡើង​ពី ​ ០,២៧% ក្នុងឆ្នាំ ២០០៨​​​ ដល់ ៧,៩% ក្នុងឆ្នាំ២០១៣ ។

**ដោយឡែក ក្នុងក្រសួងមហាផ្ទៃ៖**

ក្នុងក្របខណ្ឌទាំងបីចំណុះក្រសួងមហាផ្ទៃ មានផ្នែករាជការស៊ីវិល ផ្នែកនគរបាលជាតិ និងផ្នែកពន្ធនាគារ បើប្រៀបធៀបចំនួន និងអត្រាភាគរយ នៃមន្រ្តីស្រ្តីក្នុងក្របខណ្ឌនិមួយៗ គិតពីឆ្នាំ ២០១១ ដល់ ២០១៦ មានការកើនឡើងគួរឲ្យកត់សម្គាល់៖

ពីឆ្នាំ​២០១១ ដល់ឆ្នាំ២០១៦៖

 **១. ក្របខណ្ឌមន្ត្រីរាជការស៊ីវិល ពីឆ្នាំ ២០១១ ដល់២០១៦ អត្រាមន្រ្តីជាស្រ្តី កើនពី ២១.១៣% ដល់ ២៥.៩៨%**

 **២. ក្របខណ្ឌមន្ត្រីពន្ធនាគារ អត្រាមន្រ្តីជាស្រ្តីកើនពី ៨.៨០% ដល់ ១១%**

 **៣. ក្របខណ្ឌមន្ត្រីនគរបាលជាតិ អត្រាមន្រ្តីជាស្រ្តីកើនពី ៤.៦៨% ដល់ ៥.៧៤%**

 **៤. តួនាទីស្រ្តី ក្នុងរចនាសម្ព័ន្ធក្រសួងមហាផ្ទៃ ២០១៦**

**ក. ថ្នាក់ដឹកនាំនយោបាយ**

-ថ្នាក់រដ្ឋលេខាធិការ ០១រូបនៅនីតិកាលទី៤ និងកើនថ្នាក់អនុរដ្ឋលេខាធិការ ០១ រូប ក្នុងនីតិកាលទី៥

**ខ. ថ្នាក់ដឹកនាំបច្ចេកទេសថ្នាក់អគ្គនាយកដ្ឋាន ចុះដល់អនុប្រធានការិយាល័យ ឬថ្នាក់ស្មើនៃអង្គភាពចំណុះ**

* **ក្នុងក្របខណ្ឌមន្ត្រីរាជការស៊ីវិល**
	+ **ថ្នាក់ទីស្តីការក្រសួង៖ អត្រាស្រ្តីក្នុងជួរថ្នាក់ដឹកនាំអគ្គនាយកដ្ឋាន មាន១៤.២៨% និងអគ្គនាយករង មាន១១.១១%**
	+ **ថ្នាក់ប្រធាននាយកដ្ឋាន មាន៤.៥៤% នាយករង មាន១២.២១%**
	+ **ថ្នាក់ប្រធានការិយាល័យ មាន១៩៧៥% និងនអនុប្រធានការិយាល័យ ២៥.៨៧%**
	+ **អភិបាលថ្នាក់ក្រោមជាតិ (រាជធានី ខេត្ត ក្រុង ស្រុក ខណ្ឌ)**

**គិតត្រឹមខែធ្នូឆ្នាំ២០១៦**

 **គិតត្រឹម ខែធ្នូ ឆ្នាំ២០១៦ ក្នុងចំណោម ២៥ រាជធានី(០១) និងខេត្ត(២៤) មានគណៈអភិបាលសរុប ១៧៥នាក់ ក្នុងនោះមានស្រ្តី ២៨នាក់ ស្មើនឹង ១៦%**

 -អភិបាលនៃគណៈអភិបាលរាជធានី-ខេត្ត មាន ២៥រូប ស្ត្រី ០១រូប ស្មើនឹង ៤%

 -អភិបាលរងនៃគណៈអភិបាលរាជធានី-ខេត្ត មាន ១៤៨រូប ស្ត្រី២៧រូប ស្មើនឹង១៨.២៤%

គណៈអភិបាល ក្រុង ស្រុក ខណ្ឌ (១៩៧) មានគណៈអភិបាលសរុប ៩៩១រូប ក្នុងនោះមានស្រ្តី ១៩៦នាក់ ស្មើនឹង ១៩៧៧%

 -អភិបាលក្រុង ស្រុក ខណ្ឌ មាន ១៩៧រូប ស្រ្តី ០៦រូប ស្មើនឹង៣.០៤%

 -អភិបាលរងក្រុង ស្រុក ខណ្ឌ មាន ៧៩៤រូប ស្ត្រី១៩០រូប ស្មើនឹង២៣.៩២% ។

គណៈអភិបាលក្រុង ស្រុក ខណ្ឌខ្លះ មានស្រ្តីលើសពី១រូប តែមានក្រុង ស្រុក ខណ្ឌ ចំនួន១២ ដែលគ្មានស្រ្តីក្នុងជួរគណៈអភិបាល សោះ ។

* + **ថ្នាក់រដ្ឋបាលសាលារាជធានី​ ខេត្ត**

 -នាយករដ្ឋបាល សាលារាជធានី ខេត្ត មាន ២៥រូប ស្ត្រី ០០រូប ស្មើនឹង ០%

 -នាយករងរដ្ឋបាល សាលារាជធានី ខេត្ត មាន ៧៨រូប ស្ត្រី ១១រូប ស្មើនឹង​១៤.១០%

 -នាយកទីចាត់ការនៃសាលារាជធានី ខេត្ត មាន ? ​រូប ស្ត្រី ៧៦រូប

 -ប្រធានការិយាល័យចំណុះសាលារាជធានី ខេត្ត មាន ៣៧៤រូប ស្ត្រី៧៦រូប ស្មើនឹង២០.៣២%

 -អនុប្រធានការិយាល័យចំណុះសាលារាជធានី ខេត្ត មាន៦៥៣រូប ស្រ្តី១៨៨រូបណស្មើនឹង២៨.៧៩%

**ថ្នាក់រដ្ឋបាលសាលាក្រុង ស្រុក ខណ្ឌ**

 -នាយករដ្ឋបាល សាលាក្រុង ស្រុក ខណ្ឌ មាន ១៦៥រូប ស្ត្រី ១៥រូប

 -នាយករងរដ្ឋបាល សាលាក្រុង ស្រុក ខណ្ឌ មាន ២៥៤រូប ស្ត្រី ៥៥រូប

 -ប្រធានការិយាល័យចំណុះសាលាក្រុងស្រុកខណ្ឌ មាន ៤៦៨រូប ស្ត្រី ៩៥រូប

 -អនុប្រធានការិយាល័យចំណុះសាលាក្រុងស្រុកខណ្ឌមាន ៧៤២រូប ស្ត្រី ២៥៣រូប

 -ស្មៀន ឃុំ សង្កាត់ ទូទាំងប្រទេស មាន១៦៣៣រូប ស្ត្រី១៩៩រូប ស្មើនឹង១២,១៨%

**ក្របខណ្ឌមន្ត្រីពន្ធនាគារ**

**ថ្នាក់ជាតិៈ**

 - អគ្គនាយក មាន ០១រូប ស្ត្រី ០០រូប ស្មើនឹង ០%

 - អគ្គនាយករង មាន ១៥រូប ស្ត្រី ០៣រូប ស្មើនឹង ២០%

 - ប្រធាននាយកដ្ឋាន និងថ្នាក់ស្មើ មាន ០៥រូប ស្ត្រី ០០រូប ស្មើនឹង ០%

 - អនុប្រធាននាយកដ្ឋាន និងថ្នាក់ស្មើ មាន ៧១រូប ស្ត្រី ០៤រូប ស្មើនឹង ៥.៦៣%

 - ប្រធានការិយាល័យ និង​ថ្នាក់ស្មើ មាន ១២៩រូប ស្ត្រី ០៨រូប ស្មើនឹង ០.៥៦%

 - អនុប្រធានការិយាល័យ និង​ថ្នាក់ស្មើ មាន ១៣៣រូប ស្ត្រី ០៩រូប ស្មើនឹង ៦.៧៦%

 - ប្រធានផ្នែក និងថ្នាក់ស្មើ មាន ១៩១រូប ស្ត្រី ១៨រូប ស្មើនឹង ៩.៤២%

 - អនុប្រធានផ្នែក និងថ្នាក់ស្មើ មាន ២៥១រូប ស្ត្រី ២៥រូប ស្មើនឹង ៩.៩៦%

**ក្របខណ្ឌមន្ត្រីនគរបាលជាតិ**

**ថ្នាក់ជាតិៈ**

 - អគ្គនាយក មាន ០៧រូប ស្ត្រី ០១រូប ស្មើនឹង ១៤.២៨%

 - អគ្គនាយករង មាន ៣៦រូប ស្ត្រី ០៤រូប ស្មើនឹង ​១១.១១%

 - ប្រធាននាយកដ្ឋាន និងថ្នាក់ស្មើ មាន ២២រូប ស្ត្រី ០១រូប ស្មើនឹង ៤.៥៤%

 - អនុប្រធាននាយកដ្ឋាន និងថ្នាក់ស្មើ មាន ១៣១រូប ស្ត្រី ១៦រូប ស្មើនឹង ១២.២១%

 - ប្រធានការិយាល័យ និង​ថ្នាក់ស្មើ មាន ៨១រូប ស្ត្រី ១៦រូប ស្មើនឹង ១៩.៧៥%

 - អនុប្រធានការិយាល័យ និង​ថ្នាក់ស្មើ មាន ២០១រូប ស្ត្រី ៥២រូប ស្មើនឹង ២៥.៨៧%

 - ប្រធានផ្នែក និងថ្នាក់ស្មើ មាន ២២រូប ស្ត្រី ០១រូប ស្មើនឹង ៤.៥៤%

 - អនុប្រធានផ្នែក និងថ្នាក់ស្មើ មាន ១៣១រូប ស្ត្រី ១៦រូប ស្មើនឹង ១២.២១%

**ខ. ស្ត្រីមានតួនាទីជាតំណាង តាមរយៈការបោះឆ្នោតសកល និងអសកល**

**១. ក្រុមប្រឹក្សា រាជធានី ខេត្ត ក្រុង ស្រុក ខណ្ឌ**

 **\*តួនាទីស្រ្តីជាសមាជិកក្រុមប្រឹក្សារាជធានី ខេត្ត៖**

 - ឆ្នាំ ២០០៩ ស្រ្តីចំនួន ៣៨រូប លើចំនួនសរុប ៣៧៤រូប ស្មើនឹង ១០ ភាគរយ

 - ឆ្នាំ ២០១៤ ស្រ្តីចំនួន ៥២រូប លើចំនួនសរុប ៣៩៣រូប ស្មើនឹង ១៣,២៣ភាគរយ

 - គិតត្រឹមខែមិថុនា ឆ្នាំ២០១៦

សមាជិកក្រុមប្រឹក្សា ដែលជាប់ឆ្នោតសរុប ៣៩៣រូប ក្នុងនោះ មានស្រ្តី ៦២រូប ស្មើនឹង ១៥.៧៧% ក្នុងនោះ មានស្រី្តម្នាក់ជាប្រធានក្រុមប្រឹក្សាខេត្ត (កំពង់ឆ្នាំង) ស្មើនឹង ៤%

 **\* តួនាទីស្ត្រីជាសមាជិកក្រុមប្រឹក្សា ក្រុង ស្រុក ខណ្ឌ៖**

 - ឆ្នាំ ២០០៩ មានចំនួន ៣៦៣រូប លើចំនួនសរុប ២៨៦១រូប ស្មើនឹង ១២,៦៨ %

 -​ ឆ្នាំ ២០១៤ មានចំនួន ៤០៦រូប លើចំនួនសរុប ២៩៣១រូប ស្មើនឹង ១៣,៨៥ %

 - ឆ្នាំ ២០១៦ មាន១៩៧ ក្រុង​ ស្រុក ខណ្ឌ មាន សមាជិកក្រុមប្រឹក្សាជាប់ឆ្នោតសរុប ២.៩៣១នាក់ ស្រ្តី ៣៩៦នាក់ ស្មើនឹង ១៣.៥១% ក្នុងនោះ មានស្រ្តី២នាក់ជាប្រធានក្រុមប្រឹក្សា ស្មើនឹង ១.០១% ។

**៣. ក្រុមប្រឹក្សា ឃុំ សង្កាត់៖**

* ឆ្នាំ ២០០២​ មាន ១៦២១ ឃុំសង្កាត់ ចំនួនក្រុមប្រឹក្សាជាប់ឆ្នោតសរុប មាន ១១.២៦១រូប មានស្រ្តី ៩៥១រូប (ក្រោយប្រកាសលទ្ធផល) និងកើនដល់ ១៦៨៣រូប នៅជិតពេលបោះឆ្នោតឆ្នាំ ២០០៧ គឺកើនពី ៨.៤៤% ដល់ ១៤.៨២%
* ឆ្នាំ ២០០៧ មាន១៦២១ឃុំសង្កាត់ ចំនួនក្រុមប្រឹក្សាដែលជាប់ឆ្នោតសរុប មាន ១១.៣៥៣រូប ស្រ្តី ១៦៦២រូប (ក្រោយប្រកាសលទ្ធផល និងកើនដល់ ១៨៥៩រូប នៅជិតបោះឆ្នោតឆ្នាំ២០១២ គឺកើនពី ១៤,៦០% ដល់ ១៦.៣៧%
* ឆ្នាំ ២០១២ មាន១៦៣៣ឃុំសង្កាត់ ចំនួនក្រុមប្រឹក្សាដែលជាប់ឆ្នោតសរុប មាន ១១.៤៥៩រូប មានស្រ្តី២០.០៣៨រូប ស្មើនឹង១៧,៧៩% ស្រ្តីជាមេឃុំ ចៅសង្កាត់ មាន ៦៩រូប ស្មើនឹង ៤,២២ % ជំទប់ទី១ មានស្រ្តី១៨៩រូប ស្មើនឹង ១១,៥៧% ជំទប់ទី២ មានស្រ្តី១៥១រូប ស្មើនឹង ៩,២៤ % ។
* ឆ្នាំ២០១៧ មាន ១៦៤៦ ឃុំសង្កាត់ ចំនួនក្រុមប្រឹក្សាដែលបានជាប់ឆ្នោតសរុប មាន១១.៥៧២រូប ​ស្រ្តី​១.៩៣៩រូប ត្រូវនឹង ១៦.៧៥% មេឃុំ ចៅសង្កាត់ ១៦៤៦​នាក់ មានស្រ្តី ១២៨នាក់ ត្រូវនឹង ៧.៧៧ % ជំទប់ទី១ មានស្រ្តី២៣៣នាក់ ១៤.១៥% ជំទប់ទី២ មានស្រ្តី១១៥ ស្មើ ៦.៩៨% ។

អត្រាស្រ្តី ជាសមាជិកក្រុមប្រឹក្សា ឃុំ សង្កាត់ មានចំនួនកើនឡើង ជាលំដាប់ តែនៅមានបរិមាណតិចតួច បើប្រៀបទៅនឹងបុរស ដែលលើសពី៨៣%មានមុខតំណែងសំខាន់ៗ ក្នុងតួនាទីធ្វើសេចក្តីសម្រេច នៅថ្នាក់ ឃុំ សង្កាត់ ។

**៣. ថ្នាក់ដឹកនាំភូមិ**

ចំនួនភូមិទូទាំងប្រទេសមានចំនួន ៖

-អណត្តិទី ២ មានភូមិចំនួន១.៤០៨ភូមិ មានថ្នាក់ដឹកនាំសរុប ៤២.២៤៩រូប មានស្រី ៣០% ភាគរយ (១ភូមិ ៣ នាក់ មានប្រធាន ១រូប អនុប្រធាន១រូប និងជំនួយការ១រូប មានស្រ្តីម្នាក់ ជាមធ្យម) ។

-ឆ្នាំ២០១៦ មានភូមិចំនួន១៤.៣៨៣ភូមិ មានថ្នាក់ដឹកនាំសរុប ៤៣.១៤៨រូប មានស្រី១៤.៣៨៣រូប ស្មើនឹង ៣៣.៣៣ ភាគរយ (១ភូមិ មាន​ ៣ នាក់ មានស្រ្តីម្នាក់ជាមធ្យម) ។

* ផ្អែកលើលទ្ធផលជាវិជ្ជមានពីមួយឆ្នាំ ទៅមួយឆ្នាំ បានបញ្ជាក់ឲ្យឃើញថាទិន្នន័យយេនឌ័រ មានការប្រែប្រួលល្អប្រសើរជាលំដាប់ ក្នុងការចាប់យកឱកាសសម្រាប់បម្រើប្រជាពលរដ្ឋក្នុងភាពជាដំណាងស្រ្តី ការងារដឹកនាំ គ្រប់គ្រង និងការទទួលបានសិទ្ធិ និងផលប្រយោជន៍ផ្សេងៗរបស់ស្រ្តីគ្រប់លំដាប់ថ្នាក់ ។ នៅក្នុងក្របខណ្ឌក្រសួង ចំនួនមន្រ្តីរាជការស៊ីវិល នគរបាលជាតិ មន្រ្តីពន្ធនាគារ ជាស្រ្តីមានការកើនឡើង និងបានទទួលមុខតំណែង ឋានន្តរស័ក្តិជាបន្តបន្ទាប់ ។ ទោះជាយ៉ាងនេះក្តី ក៏នៅមានបញ្ហាប្រឈម មួយចំនួន ដូចខាងក្រោម ៖
	+ គម្លាតរវាងបរិមាណ និងគុណភាព ក្នុងការចូលរួមរបស់ស្រ្តី និងបុរស ក្នុងតួនាទីដឹកនាំ និងការ កសាងធនធានមនុស្សបន្តវេននៅមានទំហំធំនៅឡើយ សម្រាប់និរន្តរភាព នៃការផ្តល់តួនាទី ភារកិច្ចប្រកបដោយសមធម៌ និងគណនេយ្យភាព ។
	+ ស្ត្រីនៅតែពុំមានឱកាសច្រើន និងតែងមានឧបសគ្គក្នុងការទទួលបានការតែងតាំងនៅក្នុងមុខតំណែងនានា ជាពិសេសនៅថ្នាក់ជាតិ និងថ្នាក់ក្រោមជាតិ។
	+ វិធានការ ដើម្បីពន្លឿនការចូលរួមរបស់ស្រ្តី ក្នុងតួនាទី ធ្វើសេចក្តីសម្រេច ក្នុងវិស័យសាធារណៈ និងវិស័យនយោបាយ នៅមានកម្រឹត។
	+ បញ្ហា និងភាពប្រឈមរបស់ស្រ្តី ក្នុងការចូលរួមធ្វើសេចក្តីសម្រេច ទាំងក្នុងវិស័យសាធារណៈ និង នយោបាយ និងកង្វះការគាំទ្រពីមជ្ឈដ្ឋានពាក់ព័ន្ធនៅតែមាន ។
	+ នៅក្នុងវិស័យសាធារណៈ ស្រ្តីភាគច្រើនក្នុងតួនាទីដឹកនាំរដ្ឋបាល និងជំនាញ បានត្រឹមកម្រឹតអនុប្រធាន ដែលមិនទាន់មានលទ្ធភាពគ្រប់គ្រាន់ ក្នុងការធ្វើសេចក្តីសម្រេច ឬអនុវត្តសមត្ថភាព តាមគំនិតផ្តួចផ្តើមរបស់ខ្លួន ។
	+ ខ្វះការគាំទ្រថវិកា ក្នុងការអនុវត្តផែនការ បញ្រ្ជាបយេនឌ័រ ឲ្យបានទូលំទូលាយ។
	+ ការលើកកម្ពស់សមភាពយេនឌ័រក្នុងតួនាទីដឹកនាំ ធ្វើសេចក្តីសម្រេចនៅតែត្រូវការការគាំទ្រ កិច្ចសហការ និងការលើកទឹកចិត្ត ពីថ្នាក់ដឹកនាំ និងដៃគូជាបុរសជាចាំបាច់ ។

មើលឃើញបែបនេះ ការកសាងផែនការយុទ្ធសាស្រ្តដើម្បីសមភាពយេនឌ័រ របស់ក្រសួងមហាផ្ទៃ ផ្តោតជាសំខាន់លើការអភិវឌ្ឍសមត្ថភាព ជំនាញ និងការបំពេញតួនាទីប្រកបដោយការទទួលខុសត្រូវ របស់មន្រ្តីរាជការក្នុងក្របខណ្ឌស៊ីវិល នគរបាលជាតិ និងមន្ត្រីពន្ធនាគារជាពិសេសស្ត្រី ទាំងនៅថ្នាក់ជាតិ និងថ្នាក់ក្រោម ជាតិ ព្រមទាំងបង្ករលក្ខណៈ និងបង្កើនចំនួនស្រ្តីឲ្យមានលទ្ធភាពចូលរួមក្នុងវិស័យសាធារណៈ និង វិស័យនយោបាយឲ្យកាន់តែច្រើន ដើម្បីរួមចំណែកដល់ការអភិវឌ្ឍន៍ និងការរក្សាបាននូវស្ថេរភាពនយោបាយ និងសន្តិសុខ សណ្តាប់ធ្នាប់សង្គមជាតិ នៅគ្រប់កម្រិត ។

ផែនការយុទ្ធសាស្ត្រដើម្បីសមភាពយេនឌ័រ នឹងបង្ហាញអំពីចក្ខុវិស័យ បេសកកម្ម គោលបំណង រួមទាំងការវិភាគយេនឌ័រជាយុទ្ធសាស្រ្ត មានទិសដៅ និង យុទ្ធសាស្រ្តជាអាទិភាពចំនួន៣ ដោយយុទ្ធសាស្រ្តនីមួយៗ មានគោលបំណង និងសកម្មភាពជាច្រើនសម្រាប់អនុវត្ត ។

**-ចក្ខុវិស័យ**

ប្រជាពលរដ្ឋ ទាំងស្រ្តី​ និងបុរស មានសិទ្ធិស្មើគ្នាចំពោះមុខច្បាប់ ជាពិសេសស្រ្តីទទួលបាននូវសុវត្តិភាពផ្ទាល់ខ្លួន មានឱកាសពេញលេញនៅក្នុងសកម្មភាពរបស់អង្គភាព ក៏ដូចជាសកម្មភាពសង្គម ការចូលរួមធ្វើសេចក្តីសម្រេចគ្រប់កម្រិត ដោយស្មើភាពជាមួយបុរស មានការទទួលខុសត្រូវ តម្លាភាព អភិបាលកិច្ចល្អ និងទទួលបានធនធាន ផលប្រយោជន៍ ប្រកបដោយសមធម៌ ។

 **-បេសកកម្ម**

ក្រុមការងារយេនឌ័រក្រសួងមហាផ្ទៃ មានបេសកកម្មលើកកម្ពស់សមភាពយេនឌ័រ និងបង្កើនភាព​អង់អាចដល់ស្ត្រី ក្នុងក្របខណ្ឌក្រសួងមហាផ្ទៃ និងក្នុងសង្គមតាមរយៈ ៖

* ការបញ្ជ្រាបយេនឌ័រក្នុងដំណើរការតាក់តែងច្បាប់ គោលនយោបាយ ផែនការ យុទ្ធសាស្រ្ត របស់ក្រសួង និងចូលរួមត្រួតពិនិត្យ វាយតម្លៃ គោលនយោបាយជាតិ ផែនការយុទ្ធសាស្ត្រចតុកោណ ផែនការ​អភិវឌ្ឍន៌ជាតិ គោលដៅអភិវឌ្ឍន៍សហសវត្សន៍ និងកម្មវិធីជាតិសំខាន់ៗ ។
* ការពង្រឹង និងអភិវឌ្ឍន៍សមត្ថភាពមន្រ្តីក្នុងស្ថាប័នទាំងបុរស ទាំងស្រ្តីឲ្យបានទូលំទូលាយដើម្បីលើកកម្ពស់​ការអនុវត្តសមភាពយេនឌ័រ។
* ការសម្របសម្រួល​ កិច្ចសហការ និងការចូលរួម ក្នុងការពង្រឹងដំណើរការបញ្ជ្រាបយេនឌ័រ នៅតាមអង្គភាពជំនាញ និងគាំទ្រ គណនេយ្យភាពសង្គម ក្នុងការអនុវត្តសកម្មភាពជាភារកិច្ចនៅគ្រប់ជំនាញ ដែលឆ្លើយតបទៅនឹងតម្រូវការយេនឌ័រ និងកិច្ចគាំពារសង្គម ការគោរពសិទ្ធិមនុស្ស កិច្ចការពារផ្លូវច្បាប់ ការលុបបំបាត់អំពើហិង្សានៅលើស្រ្តី និងកុមារ​ ការជួញដូរមនុស្ស និងគ្រោះថ្នាក់ផ្សេងៗក្នុងសង្គម ។

៣. គោលដៅចម្បង

ដើម្បីលើកកម្ពស់សមភាពយេនឌ័រនៅក្នុងក្រសួងមហាផ្ទៃ ទាំងនៅថ្នាក់ជាតិ ថ្នាក់ក្រោមជាតិ និងក្នុងសង្គមជាតិទាំងមូល តាមរយៈការផ្តល់សេវារដ្ឋបាល និងសេវាសាធារណៈទាំងឡាយជូនប្រជាពលរដ្ឋ ជាពិសេសកិច្ចការពារសន្តិសុខ សុវត្ថិភាព សណ្តាប់ធ្នាប់ ដើម្បីជាមូលដ្ឋានគ្រឹះដល់ការអភិវឌ្ឍន៌ជាតិគ្រប់វិស័យ ផែនការយុទ្ធសាស្រ្តដើម្បីសមភាពយេនឌ័ររបស់ក្រសួងមហាផ្ទៃ មានគោលដៅចម្បង ដូចខាងក្រោម៖

-ស្ត្រីកាន់តែច្រើន ប្រកបដោយសមត្ថភាព និងគុណសម្បត្តិល្អ ក្លាយជាមន្រ្តីដែលមានតួនាទីដឹកនាំគ្រប់លំដាប់ថ្នាក់នៅតាមបណ្តាអង្គភាព ស្ថាប័ន នៃរដ្ឋបាលស៊ីវិល នគរបាលជាតិ និងពន្ធនាគារ ។

-ស្ត្រី បានចូលរួមយ៉ាងសកម្មក្នុងការងារអភិបាលកិច្ច និងគ្រប់យន្តការនៃការធ្វើសេចក្តីសម្រេចគ្រប់កម្រិត ដើម្បីឆ្លើយតបនឹងតម្រូវការជាអាទិភាពក្នុងដំណើរការអភិវឌ្ឍន៍តាមបែបលទ្ធិប្រជាធិបតេយ្យនៅថ្នាក់ក្រោមជាតិ ។

-ប្រជាពលរដ្ឋគ្រប់មូលដ្ឋាន បានចូលរួមសកម្មភាព និងទទួលបានសន្តិសុខ សុវត្ថិភាព សណ្តាប់ធ្នាប់ និងផលប្រយោជន៍ពីគោលនយោបាយជាតិសម្រាប់ការអភិវឌ្ឍន៍គ្រប់វិស័យ និងទទួលបានសេវារដ្ឋបាល និងសេវាសាធារណៈ ទាំងឡាយដែលផ្តល់ឲ្យដោយភ្នាក់ងារ ឬមន្ត្រីជំនាញនៃក្រសួងមហាផ្ទៃ ប្រកបដោយសមធម៌ និងបរិយាប័ន្ន ។

៤. ក្របខណ្ឌជាយុទ្ធសាស្រ្ត

**ផ្អែកលើការវិភាគយុទ្ធសាស្រ្ត ក្នុងនីតិកាលទី៥ នៃរាជរដ្ឋាភិបាល** ដែល ផ្តោតជាអាទិភាពលើការបន្តលើកកម្ពស់តួនាទីស្រ្តី ក្នុងវិស័យសាធារណៈ តាមរយៈការបង្កើនសមាមាត្រ និង ការពង្រឹងសមត្ថភាពស្រ្តី នៅក្នុងជួរថ្នាក់ដឹកនាំក្រសួង​ ស្ថាប័ន ទាំងកម្រិតនយោបាយ និងកម្រិតជំនាញ ក្រុ**មការងារយេនឌ័រ បានមើលឃើញថា**កម្មវិធីសម្រាប់ការអភិវឌ្ឍតាមបែបប្រជាធិបតេយ្យនៅថ្នាក់ក្រោមជាតិ ២០១០-២០១៩ គឺជាក្របខណ្ឌសំខាន់ សម្រាប់បង្កើនការចូលរួមរបស់ស្រ្តី ក្នុងថ្នាក់ធ្វើសេចក្តីសម្រេចនៅថ្នាក់ជាតិ និងបញ្រ្ជាបនៅថ្នាក់ក្រោមជាតិ ។ ការអនុវត្តកម្មវិធីជាតិនេះ មានសក្តានុពលក្នុងការបង្កើនភាពជាអ្នកដឹកនាំ និងការធ្វើសេចក្តីសម្រេចរបស់ស្រ្តីធានាទាំងបរិមាណ និងគុណភាព តាមរយៈការគាំទ្របច្ចេកទេស ការអភិវឌ្ឍសមត្ថភាព និងការពង្រីកបណ្តាញ ទំនាក់ទំនង ក្នុងចំណោមអ្នកដឹកនាំ ជាស្រ្តីនៅថ្នាក់ក្រោមជាតិ ។

មន្រ្តីគ្រប់រូបក្នុងក្រសួងមហាផ្ទៃ ទាំងស៊ីវិល ទាំងផ្នែកនគរបាលជាតិ និងមន្ត្រីពន្ធនាគារថ្វីត្បិតតែមានភារកិច្ចដោយឡែកៗពីគ្នា ក៏ប៉ុន្តែបានបំពេញភារកិច្ចរួមគ្នាឆ្លើយតបនឹងតម្រូវការ និងដំណោះស្រាយបញ្ហា កង្វល់ទាំងឡាយរបស់ប្រជាពលរដ្ឋ ដោយសមធម៌ យុត្តិធម៌ គ្មានការរើសអើង ជូនប្រជាពលរដ្ឋ ទាំងពីរភេទ ។ ស្រ្តី នឹងមានលទ្ធភាពនិងឱកាសពេញលេញ ដើម្បីបង្កើនសមត្ថភាពរបស់ខ្លួន មានជំនឿទុកចិត្តខ្លួនឯង ហ៊ានបញ្ចេញយោបល់ ចូលរួមធ្វើ សេចក្តីសម្រេចគ្រប់កម្រិត ។ វត្តមានរបស់ស្រ្តីបានចូលរួមចំណែកយ៉ាងសកម្ម ក្នុងការធានាសុវត្តិភាព សណ្តាប់-ធ្នាប់សាធារណៈទប់ស្កាត់ និង​បង្ការភាពងាយរងគ្រោះរបស់ស្រ្តី យុវវ័យ និង​​កុមារទប់ស្កាត់អំពើហិង្សា ទប់ស្កាត់ការប្រើប្រាស់គ្រឿងញៀន ការជួញដូរមនុស្ស និងអំពើកេងប្រវ័ញ្ចគ្រប់រូបភាព ។

ការលើកកម្ពស់ សមភាពយេនឌ័រ ក្នុងថ្នាក់ធ្វើសេចក្តីសម្រេចចិត្តគ្រប់កម្រិត និងការបញ្ជ្រាបយេនឌ័រក្នុងគោលនយោបាយ ផែនការ និងកម្មវិធី ជំនាញ​ វិស័យ រួមទាំងកម្មវិធីកំណែទម្រង់របស់រាជរដ្ឋាភិបាល គឺជាភាពចាំបាច់ ។

 **យុទ្ធសាស្រ្ត ដែលបានកំណត់ក្នុងផែនការនេះមាន៣គឺ**

យុទ្ធសាស្រ្តទី១៖ យុទ្ធសាស្រ្តទី២៖

យុទ្ធសាស្រ្តទី៣៖

ឃ. គោលបំណង និងសកម្មភាព៖ សរុប ៤៥ សកម្មភាព

យុទ្ធសាស្រ្តទី១៖អភិវឌ្ឍសមត្ថភាពមន្ត្រីរាជការស៊ីវិល នគរបាលជាតិ និងមន្ត្រីពន្ធនាគារ នៅក្នុងរចនាសម្ព័ន្ធក្រសួងទាំងនៅថ្នាក់ជាតិ និងថ្នាក់ក្រោមជាតិឆ្លើយតបទៅនឹងតម្រូវការក្នុងការលើកកម្ពស់សម​ភាពយេនឌ័រ ។ មាន គោលបំណងជាក់លាក់ ៣ ដែលមានសកម្មភាពសរុបចំនួន ២១ ។

 យុទ្ធសាស្រ្តទី២៖ ពង្រឹងកិច្ចសហប្រតិបត្តិការ រវាងអង្គភាពចំណុះក្រសួង ជាមួយដៃគូជាតិ និងអន្តរជាតិដើម្បីធ្វើឲ្យសម្រេច​គោលដៅនៃផែនការយុទ្ធសាស្ត្រដើម្បីសមភាពយេនឌ័រ ។ មានគោលបំណងជាក់លាក់ ២មានសកម្មភាពចំនួន ១៣ ។

យុទ្ធសាស្រ្តទី៣៖ ស្រាវជ្រាវ តាមដាន ត្រួតពិនិត្យ វាយតម្លៃស្ថានភាពយេនឌ័រ និងតម្រូវការជាអាទិភាព ក្នុងដំណើរការនៃកំណែទម្រង់រដ្ឋបាល និងកងកម្លាំងនគរបាលជាតិ ព្រមទាំងក្នុងការអនុវត្តគោលនយោបាយអភិវឌ្ឍន៍ តាមបែបប្រជាធិបតេយ្យ នៅថ្នាក់ក្រោមជាតិ ដែលឆ្លើយតបទៅនឹងតម្រូវការយេនឌ័រ ។ មានគោលបំណងជាក់លាក់២ និងសកម្មភាពចំនួន ១១ ។

អំពីធនធានហិរញ្ញវត្ថុ៖ ការអនុវត្តផែនការយុទ្ធសាស្ត្រ ដើម្បីសមភាពយេនឌ័រ ក្រុមការងាយេនឌ័រក្រសួងមហាផ្ទៃ ក្រុមការងារ យេនឌ័រក្រសួងមហាផ្ទៃ ក្រុមការងារយេនឌ័រថ្នាក់អគ្គនាយកដ្ឋាន អង្គភាព និងថ្នាក់រាជធានី-ខេត្ត ចំណុះក្រសួងមហាផ្ទៃ​ ពឹងផ្អែកទៅលើធនធានហិរញ្ញវត្ថុ ពីរសំខាន់ៗ សម្រាប់អនុវត្តសកម្មភាពបញ្ជ្រាបយេនឌ័រ ទីមួយ គឺថវិការដ្ឋ និងទីពីរ ថវិកាបានពីការលើកគម្រោងផែនការសកម្មភាព និងថវិកាជាមួយដៃគូអភិវឌ្ឍ ។

កត្តាគន្លឹះ សម្រាប់ជំរុញឲ្យការអនុវត្ត ផែនការយុទ្ធសាស្ត្រដើម្បីសមភាពយេនឌ័រ សម្រេចតាមគោលដៅកំណត់ ដោយធ្វើការសហការ រវាងក្រុមការងារយេនឌ័រក្រសួង បណ្តាក្រុមការងារយេនឌ័រ អង្គភាពថ្នាក់ជាតិ ថ្នាក់ក្រោមជាតិ និងដៃគូអភិវឌ្ឍ ត្រូវរៀបចំឲ្យមានការតាមដានត្រួតពិនិត្យវាយតម្លៃ ជាប្រចាំ ។

ដើម្បីធ្វើឲ្យផែនការយុទ្ធសាស្រ្តនេះ អាចសម្រេចទៅបាន ក្នុងនាមក្រុមការងារយេនឌ័រក្រសួងមហាផ្ទៃ សូមអំពាវនាយឲ្យមានការគាំទ្រ និងការផ្តល់កិច្ចសហការពីបណ្តាថ្នាក់ដឹកនាំ និងមន្រ្តីអង្គភាពស្ថាប័នទាំងអស់ និងពីក្រសួង ស្ថាប័នពាក់ព័ន្ធនានា ។

អស្រ័យហេតុនេះ សូមសម្តេច ក្រសឡាហោម ឧបនាយករដ្ឋមន្រ្តីមេត្តាជ្រាប និងផ្តល់នូវមតិដឹកនាំ ណែនាំដ៏ខ្ពង់ខ្ពស់ ។

សូមអរគុណ